LV Eiropas Savienības Oficiālais Vēstnesis C 204/30

Pieteikuma publikācija, ievērojot 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2006/C 204/07)

Šī publikācija piešķir tiesības iebilst pret pieteikumu, ievērojot Padomes Regulas (EK) Nr. 510/2006 7. pantu. Iebildumi jāiesniedz Komisijai sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

Reģistrācijas pieteikums atbilstīgi 5. pantam un 17. panta 2. punktam

“ŽATECKÝ CHMEL”

EK Nr. CZ/PDO/005/0402/19.10.2004

ACVN ( X ) AĢIN ( )

Šis kopsavilkums sagatavots tikai informācijai. Pilnu informāciju ieinteresētās personas var iegūt produkta specifikācijas pilnīgajā redakcijā, ko var saņemt no valsts iestādēm, kas norādītas 1. iedaļā, vai no Eiropas Komisijas (1).

1. dalībvalsts kompetentā iestāde

Nosaukums: Úřad průmyslového vlastnictví Adrese: Antonína Čermáka 2a, CZ-160 68 Praha 6 Tālr.: (420) 220 383 111 Fakss: (420) 224 324 718 E-pasts: posta@upv.cz

2. Pieteikuma iesniedzēja apvienība

Nosaukums: Svaz pěstitelů chmele České republiky Adrese: Mostecká 2580, CZ-438 19 Žatec Tālr.: (420) 415 733 401 Fakss: (420) 415 726 052 E-pasts: svaz@czhops.cz Sastāvs: ražotāji/pārstrādātāji ( X ) citi (…)

3. produkta veids

1.8. klase — apiņi

4. specifikācija (prasību kopsavilkums saskaņā ar 4. panta 2. punktu)

4.1. Nosaukums: “Žatecký chmel”

4.2. Apraksts: “Žatecký chmel” īpatnība ir to rogas izskats (mēreni pagarināta olveida roga, 100 rogu sver 13-17 g; smalki, regulāri 12-16mm gari rogu kātiņi), smalks apiņu aromāts un zeltainas krāsas apiņu milti. Raksturīgas “Žatecký chmel” pazīmes ir pamatnes sarkanā krāsa, smalkais kātiņš, zemais mircēna saturs un līdzsvarots alfa un beta skābju saturs. Apiņu sveķu sastāvam ir raksturīgs samērā zems alfa rūgtskābju saturs (2,5-5,5 %). Beta rūgtskābes saturs ir augstāks nekā alfa rūgtskābes saturs, to attiecības visbiežāk svārstās no 0,60-0,80. Mircēna saturs ir 25 — 40 %. Cita raksturīga pazīme ir augstais beta farnezēna saturs (14-20 %), kas citās apiņu šķirnēs ir tikai ļoti nelielā daudzumā. “Žatecký chmel” smaržas vispārējo raksturu nosaka visu apiņu eļļu atsevišķo sastāvdaļu proporcijas. “Žatecký chmel” ir vidēji agra apiņu šķirne. Tirgū tos piegādā vai nu presētus, vai granulās.

4.3. Ģeogrāfiskais apgabals: “Žatecký chmel” audzē t.s. Žatecas (Žatec) apiņu audzēšanas apgabalā. Tas ietver zemes gabalus Louny, Rakovník, Chomutov, Kladno, Plzeň-sever un Rokycany rajonā. Sīkāka informācija atrodama specifikācijā.

4.4. Izcelsmes apliecinājums: Čehijā apiņi ir jāsertificē saskaņā ar likumu Nr. 97/1996 par apiņu aizsardzību un Padomes Regulu (EK) Nr. 1952/2005, Komisijas Regulu (EEK) Nr. 1784/77 un Komisijas Regulu (EEK) Nr. 890/78. Iestāde, kas Čehijā ir pilnvarota sertificēt apiņus, ir ÚKZÚZ (Centrālais Lauksaimniecības uzraudzības un pārbaudes institūts, turpmāk tekstā “institūts”).

Izcelsmi apliecina, ievērojot likumā noteiktu procedūru. Ražotāji izaudzētos apiņus nosver, attiecīgi marķē, apzīmogo, sagatavo deklarāciju par marķēto iepakojumu skaitu un svaru atbilstīgi zemes gabaliem un apiņu šķirnēm. Institūts veic marķēto apiņu un apiņu izstrādājumu pārbaudi, izdod sertifikātu un kontrolē, lai tiktu ievērotas apiņu aizsardzības likumā un Eiropas Kopienas tiesību aktos noteiktās prasības. Bez tam institūts kārto apiņu platību un apiņu audzētāju reģistru.

Valsts Lauksaimniecības un pārtikas inspekcija [Státní zemědělská a potravinářská inspekce] veic specifikāciju pārbaudi un kopā ar institūtu izdod lēmumus.

4.5. Audzēšanas metode: “Žatecký chmel” audzē apiņiem paredzētās konstrukcijās Žatecas apiņu audzēšanas apgabalā. Pavasara darbi sākas aprīlī ar apgriešanu un drāšu izvilkšanu, tad seko augu virzīšana, apstrāde un ķīmisko aizsardzības līdzekļu izmantošana. Veģetācijas periodā veic vairākkārtīgu miglošanu pret kaitēkļiem un slimībām. Apiņus novāc augusta otrajā pusē un septembra sākumā. Apiņus presē vai pārstrādā granulās.

Apiņu konstrukcijas izgatavo no koka (dažreiz no betona) stabiem. Izmanto arī drātis vai jaunākajās apiņu konstrukcijās — tērauda stieples. Apiņu konstrukcijas ir aptuveni 7 m augstas (šajā apgabalā augošajiem apiņiem tas ir optimālais augstums). Vienā hektārā atkarībā no stādījumu biežuma, ko nosaka audzēšanas paņēmieni, augu augšanas īpatnības un kultūraugu struktūra, ir 2 500-3 500 apiņu augu. Apiņi ir daudzgadīgs augs, kas vienā un tai pašā vietā var augt līdz 20 gadiem. Ražošanas vajadzībām audzē tikai sievišķos augus. Vīrišķo augu klātbūtne, ņemot vērā to ietekmi uz apiņu kvalitāti, nav vēlama.

“Žatecký chmel” to tradicionālajā apgabalā audzē jau vairāk nekā 1 000 gadu. Tikai šādus klonus drīkst apzīmēt par “Žatecký chmel”: Lučan (reģistrēts 1941. gadā), Blato (1952.), Osvaldův klons 31 (1952.), Osvaldův klons 72 (1952.), Osvaldův klons 114 (1952.), Siřem (1969.), Zlatan (1976.), Podlešák (1989.) un Blšanka (1993.).

4.6. Saikne: Žatecas apiņu audzēšanas apgabala īpašie dabas apstākļi ir “Žatecký chmel” unikalitātes pamatā (sk. 4.2. punktu). Ziemeļrietumos šo apgabalu aizsargā Rūdu kalni, Doupov kalni un Čehu Viduskalni, kas veido t.s. lietus ēnu. Tādēļ vidējais nokrišņu daudzums šai apgabalā ir tikai aptuveni 450 mm. Taču nokrišņu periods ir labvēlīgs apiņu augšanai (veģetācijas periodā vidējais nokrišņu daudzums ir aptuveni 260 mm). Gada vidējā temperatūra ir 8-9oC (bet veģetācijas periodā — 14-16o). Apiņu kvalitāti nosaka ne tikai klimatiskie apstākļi, bet arī apgabala augsnes īpašības. Tā galvenokārt ir perma sarkanzeme, bet sastopama arī vieglāka smilšu augsne, kas satur merģeli. Apiņu augšanu un attīstību ietekmē arī zemes gabalu atrašanās vieta, ko galvenokārt nosaka augstums (200-500 m virs jūras līmeņa) un slīpais reljefs, un novietojums attiecībā pret debess pusēm. Apiņu zemes gabali parasti izvietoti plašās atklātās ielejās, kurās ir brīva gaisa plūsma un kuras ir pietiekami pasargātas no stiprajiem rietumu un ziemeļu vējiem. Citos apgabalos, kur nav šādu apstākļu, apiņiem nekad nebūtu tādas kvalitātes un ražas. Apiņu iedarbīgo vielu saturu un augšanu jo īpaši ietekmē apkārtne. Iepriekš aprakstītie apstākļi (vidējā nokrišņu daudzuma kombinācija, temperatūra, augstums un gaisma) sastopami tikai Žatecas apiņu audzēšanas apgabalā. Citi pasaules apiņu audzēšanas apgabali vienmēr atšķirsies attiecībā uz pamatnosacījumiem (piem., lielāks nokrišņu daudzums, augstāka vidējā temperatūra, īsāks dienas vidējais garums/dienas gaisma veģetācijas periodā).

4.7. Kontroles iestāde:

Nosaukums: Státní zemědělská a potravinářská inspekce, inspektorát v Ústí nad Labem Adrese: Masarykova 19/275, CZ-403 40 Ústí nad Labem Tālr.: (420) 475 651 224 Fakss: (420) 475 651 225 E-pasts: usti@szpi.gov.cz





Nosaukums: Ústřední kontrolní a zkušební ústav zemědělský, odbor trvalých kultur Žatec Adrese: Chmelařské náměstí 1612, CZ-438 43 Žatec Tālr.: (420) 415 778 119 Fakss: (420) 415 778 136 E-pasts: webmaster@ukzuz.cz

Galīgo lēmumu pieņem Valsts lauksaimniecības un pārtikas inspekcija.

4.8. Etiķetēšana: Uz katra iepakojuma ir uzraksts “ŽATECKÝ CHMEL”.

4.9. Valsts prasības: —

(1) Eiropas Komisija, Lauksaimniecības un lauku attīstības ģenerāldirektorāts, lauksaimniecības produktu kvalitātes politikas nodaļa, B-1049 Brisele.